ועדת הכלכלה, כנסת 18, פרוטוקול מספר 15, 2009-05-27 09:30

אופיר אקוניס: בוקר טוב, אנחנו פותחים את הישיבה של ועדת הכלכלה בעקבות הצעה לסדר היום (דיון מהיר), של חבר הכנסת יריב לוין בנושא: פגיעה קשה בספורט הישראלי נוכח ביטול שידורי ספורט עקב החלטת מועצת הכבלים והלוויין.

אופיר אקוניס: מאז שהדבר עלה לסדר היום כמעט יכולתי לחשוב שהאומה כולה דרוכה לדבר הזה בעקבות עשרות רבות של שיחות, טלפונים ושיחות שכנוע שכמותם לא ידעתי סביב שום ישיבה של הוועדה הזאת בנושאים שאינם פחות חשובים לעם כגון: החשמל, המים, רשות התעופה האזרחית וכדומה, שכבר עסקנו בהם.

אופיר אקוניס: אני מזכיר שהוועדה הזאת רואה את טובתו של הצרכן הישראלי ולא את טובתו של אף אחד אחר.

אופיר אקוניס: חבר הכנסת לוין, על פי התקנון תציג את בקשתך, בבקשה.

יריב לוין: תודה רבה.

יריב לוין: אדוני היושב ראש, אני רוצה לומר בפתיחת דבריי שהוועדה לא באה להחליף את מועצת הכבלים והלוויין.

יריב לוין: שנית, לגמרי ברור לנו שנקבעה פה מדיניות שבאה ממקום טוב ומחשיבה לשפר בעיה קיימת ואני מודה שאני לא אספיק לקרוא את כל החוברת על זליגת התכנים, אבל אנחנו יודעים שקיימת בעיה.

יריב לוין: התוצאה הסופית של הכוונות הטובות, כפי שקורה פעמים רבות, היא תוצאה שמביאה אותנו למקום שאנחנו, כוועדה שמייצגת את הציבור, לא יכולים להשלים אתו וצריכים לפחות לעשות את מה שאנחנו יכולים ואת מה שבסמכותנו, וזה להביא את הזעקה הציבורית ואת הצרכים שקיימים בפני הגורמים המתאימים, קרי: מועצת הכבלים והלוויין, בתקווה שתיענו לנו ובכל זאת תבחנו את העניין מחדש.

יריב לוין: בהחלטה מה-18 בנובמבר 2008, מוגדרות מטרות המדיניות.

יריב לוין: הוגדרו שתי מטרות: מטרה אחת היא לרכז שידורם של משחקים חיים בתחום הכדורגל, הכדורסל והטניס במספר מצומצם של ערוצים.

יריב לוין: המטרה השנייה היא להבטיח כי משחקים מרכזיים ממפעלים אלה ימשיכו להיות משודרים בערוצים בעלי נגישות גבוהה, כשההגדרה לעניין הזה, לפחות במקרה הזה היא ערוצים שעליהם מנויים לפחות 30% ממנויי הכבלים והלוויין.

יריב לוין: בכל הכבוד, נדמה לי שהמטרות האלה הן לאו דווקא המטרות שהציבור ואנחנו היינו מצפים לראות כקווים מנחים שלאורם מנסים לגבש את המדיניות.

יריב לוין: לטעמי יש שתי מטרות שצריכות לעמוד לנגד עינינו: המטרה הראשונה היא מקסימום שידורים בערוץ פתוח, ואין הכוונה רק לעניין כמותי אלא גם איכותי, כלומר מקסימום שידורים בענפים ובתחומים שמעניינים יותר ונוגעים לכל בית בישראל.

יריב לוין: הפרמטר השני הוא לנסות לבנות את מתכונת השידורים בצורה כזאת שתקדם ותעזור לספורט הישראלי, ותסייע בעיקר לאותם ענפים שבהעדר הפלטפורמה הזאת עלולים להיעלם או לסבול ממצב שבו בהעדר חשיפה אין להם יכולת לגייס חסויות ומכאן גם לקדם את הפעילות שנעשית שם.

יריב לוין: אני בטוח שההחלטה התקבלה אחרי בחינה מקיפה ושיקולים מקצועיים ביותר, אבל בשורה התחתונה כאשר האדם יושב מול הטלוויזיה, לוחץ על השלט רחוק ורוצה לראות את הדברים שהוא מצפה למצוא שם, בשלושה דברים, לטעמי, ההחלטה הזאת לא עונה על המטרות שהצגתי קודם.

יריב לוין: שלושת התחומים הם כדלקמן: 1.

יריב לוין: הבטחת חשיפה מתאימה של ענפי הספורט, שאפשר לקרוא להם דלי חשיפה, אולי זאת ההגדרה הנכונה.

יריב לוין: לפעמים מספר גדול מאד של אנשים עוסקים בענפים האלה ומתעניינים בהם, אבל החשיפה הציבורית והתקשורתית שלהם מועטה מאד.

יריב לוין: ההחלטה הזאת לא רק שלא משפרת את מצב החשיפה שלהם אלא ההיפך הגמור והתוצאה שלה היא גדיעת מקור המימון של השידורים האלה, שנעשים על ידי ערוץ 5 ו-5 .

יריב לוין: התוצאה של המהלך הזה, כפי שבאה לידי ביטוי גם בפנייה של האיגודים שנעשתה אליי, ואני מניח שגם אל אחרים, וגם בהודעה שהם קיבלו מערוץ 5 ו-5 על צמצום דרמטי בהיקף השידורים שלהם, היא ניתוק בלון החמצן שמקיים את הענפים האלה.

יריב לוין: צריך להבין שבהעדר חשיפה תקשורתית אין חסויות, אין עניין ציבורי, אין יכולת למשוך נוער וילדים לעניין באותו ענף והשרשרת הזאת מביאה בסופו של דבר לגוויעה איטית אבל מובטחת של אותם ענפי ספורט.

אופיר אקוניס: נוער וילדים – זה לא אמור להיות בטלוויזיה החינוכית?

אופיר אקוניס: יש משחקי גמר לתיכונים, לחטיבות הביניים ואולי זה מתפקידה של הטלוויזיה החינוכית לשדר את זה.

אופיר אקוניס: היא משדרת שידורי אקטואליה ודברים שונים מהסוג שאינו בתחום המנדט של הטלוויזיה החינוכית.

יריב לוין: הכוונה שלי היא לאו דווקא לשידור משחקים של נוער וילדים אלא לשדר את משחקי הליגות המובילות ואת אליפות ישראל בענפים אישיים כדי שהנוער יגיע לענפים האלה דרך זה שהוא ייחשף לענפים אלה ברמות הגבוהות שלהם, דבר שיכול ליצור אצלו את הרצון להיכנס לענף הזה בין כספורטאי פעיל ובין כצופה שמגיע לאירועים עצמם ולכך אני מכוון.

יריב לוין: הנושא השני הוא ליגת העל בכדורגל וכאן התמיהה שלי אפילו גדולה עוד יותר.

יריב לוין: כולנו יודעים שיש החלטה להגדיל את ליגת העל בעונה הבאה ל-16 קבוצות, כלומר בכל מחזור יהיו שמונה משחקים במקום שישה משחקים.

יריב לוין: ההחלטה הזאת התקבלה במידה רבה מתוך מחשבה להביא את הכדורגל לפריפריה ונדמה לי שבזכות ההחלטה הזאת הצליחה הפועל באר-שבע לחזור לליגת העל.

עמיר פרץ: אל תגזים, הפועל באר-שבע הובילה את הכדורגל במדינה.

יריב לוין: הפועל באר-שבע היא מועדון מפואר בכדורגל הישראלי.

יריב לוין: הכדורגל הישראלי סבל מהעובדה שמזה מספר שנים, שהקבוצה הזאת שיש לה מקום של כבוד בליגת העל לא הצליחה להגיע לליגת העל.

יריב לוין: זאת עובדה מצערת, ולשמחתנו, הקבוצה הזאת עלתה השנה לליגת העל כמו קבוצות פריפריה אחרות – הפועל עכו, למשל.

יריב לוין: אם כבר נעשה מהלך שמטרתו לאפשר לקבוצות האלה לאפשר לשחק בליגת העל על מנת להרחיב את הליגה ולהביא אותה גם למקומות שהיא לא היתה בהן קודם לכן, ההגיון אומר שבד בבד נבטיח את זה שהאוהדים של הקבוצות האלה יוכלו לראות המשחקים שבהם משחקות הקבוצות שלהם.

יריב לוין: המציאות שנוצרה בדיוק הפוכה משום שברגע שמשודר רק משחק אחד מתוך כל משחקי המחזור בליגת העל, וקודם הקבוצות האלה היו בליגה השנייה ושודר משחק אחד שלהן מכל שישה משחקים – הן היו קבוצות צמרת ולכן שודר מספר רב יחסית של משחקים שלהן לאורך העונה – ברור לכולנו שבמצב שנוצר עכשיו ישדרו את בית"ר ירושלים, את הפועל תל-אביב, את מכבי תל-אביב ואת מכבי חיפה וקבוצות כמו הפועל באר-שבע ישודרו פעם או פעמיים בשנה במקרה הטוב, אם בכלל.

יריב לוין: לטעמי זה מצב בלתי סביר.

יריב לוין: אני חושב שאנחנו, כוועדה, ואני מצפה שגם הרגולטור, כמי שאמון על האינטרס הציבורי, לא יכולים להשלים אתו.

יריב לוין: אגב, הגדלת הליגה והעובדה שיש לנו היום שמונה משחקים בכל מחזור, כלומר יש יותר שידורים, מאפשרות להגדיל את מספר השידורים שמשודרים בערוץ פתוח ומגיעים לכלל הציבור.

יריב לוין: בעיה שלישית שאני יכול להצביע עליה היא סוגיית הליגה האנגלית.

יריב לוין: הליגה האנגלית היא בוודאי ליגת הכדורגל הפופולרית ביותר בישראל מתוך הליגות הזרות.

יריב לוין: יתרה מכך, מאז שיוסי בניון משחק בליברפול, שהיא קבוצת צמרת בליגה האנגלית עלתה מידת העניין פי כמה, אבל המציאות היום היא שילד במדינת ישראל שגר באופקים או בחצור, אם אין לו 50 שקל לשלם, הוא לא רואה את יוסי בניון בליגה האנגלית לאורך כל העונה אפילו לא פעם אחת.

יריב לוין: כל זה משום שהתקבלה החלטה שאפשרה להוציא את הליגה האנגלית מהמסגרת המחייבת של שידורים בערוצים פתוחים ויצרה בפועל מצב שליגה אנגלית לא קיימת היום בכלל על לוח שידורי הספורט אלא אם אתה משלם כסף, ולא מעט.

יריב לוין: המצב שבו יוסי בניון, הילד שגדל בדימונה, הוא לעשירים בלבד, הוא מצב בלתי נסבל.

יריב לוין: זה מצב שאני מצפה שהרגולטור יתערב בו וידאג שיימצא לעניין הזה פתרון כזה או אחר.

יריב לוין: יכול להיות שהפתרון הוא לא לשדר כל מחזור, אבל גם הקיצוניות השנייה, שבה לא משדרים בכלל היא בלתי סבירה ובלתי מתקבלת על הדעת.

יריב לוין: אני רוצה להדגיש שאנחנו לא באים להחליף את הרגולטור, אנחנו לא באים להיכנס לניתוחים המקצועיים ולשאלות כגון: כמה הפרו?

יריב לוין: מי הפר ואיך הפר?

יריב לוין: אנחנו בטוחים שבעניין הזה אתם עושים את העבודה הטובה ביותר ועוקבים אחרי הדברים, אבל בשורה התחתונה אנחנו מצפים לקבל איזשהו מוצר כדי שהצופה שיושב בבית יאמר שהוא קיבל לפחות את המינימום המתחייב, הוא יכול לראות את הקבוצה שלו מידי כמה שבתות, הוא יכול לראות את הליגה האנגלית מידי פעם, הוא יכול לראות את יוסי בניון אחת לכמה פעמים ולא לעמוד במצב שבו בהעדר יכולת לשלם עבור השידורים האלה, ציבור שלם נשאר מחוץ למעגל הצופים במשחקים האלה.

יריב לוין: לסיכום, הייתי מציע שהוועדה תקבל החלטה שממליצה למועצת הכבלים והלוויין לדחות במספר חודשים את היישום של ההחלטה שלה.

יריב לוין: זה יכול להיות חודשיים-שלושה ואם תעבדו מהר זה יכול להיות גם חודש.

יריב לוין: אני מצפה שהוועדה תדחה את יישומה של החלטת המועצה, תבקש ממועצת הכבלים והלוויין להציב לנגד עיניה את שלוש המטרות שהצגתי כאן קודם ולטעמי צריך לעבוד בעניין הזה מהר כי ליגות העל ושאר הליגות נפתחות בעוד מספר חודשים.

יריב לוין: יש לנו בדיוק את חלון הזמן עכשיו, עם סיום העונה הזאת ולפני תחילת העונה הבאה, לטפל בדברים על מנת שנגיע לתחילת העונה הבאה עם לוח שידורים שיענה על הצרכים של הציבור במדינת ישראל וישמור על ענפי הספורט שזקוקים לחשיפה במסגרת השידורים האלה.

אופיר אקוניס: תודה רבה לחבר הכנסת לוין.

אופיר אקוניס: שרת הספורט והתרבות, שצריכה לצאת לאירוע אחר, רוצה לומר כמה דברים.

אופיר אקוניס: בבקשה, השרה.

לימור לבנת: תודה לך, אדוני יושב ראש הוועדה.

לימור לבנת: אני רוצה קודם כל לברך אותך.

לימור לבנת: לא בירכתי אותך מאז שהתמנית ליושב ראש הוועדה.

לימור לבנת: ברכות להצלחתך.

אופיר אקוניס: תודה רבה.

לימור לבנת: אני אדבר בקצרה ואני מתנצלת מראש על כך שלא אוכל להישאר להמשך.

לימור לבנת: אני צריכה לנאום בכנס מועצת הפיס לתרבות ואני כבר אאחר לשם, אבל בכל זאת רציתי להיות כאן לפחות בפתח ישיבת הוועדה ואני מודה לך על כך שאפשרת לי את זה.

לימור לבנת: ראשית, זו ממשלה חדשה ואני חדשה בתפקידי כשרת הספורט.

לימור לבנת: הסוגיה הזאת הונחה לפתחי כתוצאה מפנייה של 13 איגודי ספורט שפנו אליי במכתב, שורה מאד ארוכה ומכובדת של איגודים, החל מהתאחדות ספורט לבתי הספר, שהיא חשובה, וכלה באיגוד הכדורסל, התריאטלון, השיט, הטניס, טניס השולחן ועוד כהנה וכהנה איגודים חשובים, שלא הזכרתי את כולם כאן.

לימור לבנת: כל אלה פנו אליי במכתב מאד מרשים שלא יכולתי שלא לקחת לתשומת לבי.

לימור לבנת: אני מכבדת מאד את המועצה ולא מנסה לרגע אחד להיכנס לגדר הסמכויות של מועצת הכבלים והלוויין.

לימור לבנת: אני מכבדת מאד את העבודה שנעשתה ואני מבינה שנעשתה עבודה במשך למעלה משנה ואני מבינה שהיו גם שימועים בפני הוועדה.

לימור לבנת: אני מכבדת את העבודה הזאת, את החלטות המועצה ואין לי שום כוונה להיכנס לשיקולים או לטעון טענות כאלה ואחרות לגופו של עניין ולגופה של ההחלטה.

לימור לבנת: זה לא בתחום סמכותי ואני לא מתכוונת לעשות כן.

לימור לבנת: אני אומרת את זה מראש באופן הברור ביותר.

לימור לבנת: עם זאת, יש כאן טענות שאינני יכולה שלא להתייחס אליהן שכן הספורט לא רק חשוב ולא רק מתוקף תפקידי אלא יש אינטרס הציבור.

לימור לבנת: אינטרס הציבור הוא שכמה שיותר אזרחים וצופים יוכלו לראות כמה שיותר שידורים, כמה שיותר ספורט הן כפי שהיטיב להגדיר את זה קודם חבר הכנסת יריב לוין, משידורי ליגת העל, מהשידורים הרגילים, המשחקים והתחרויות בכלל הענפים, לא רק בכדורגל ובכדורסל אלא גם בענפים אחרים.

לימור לבנת: כפי שאמרתי, כל כך הרבה איגודים פנו גם מתחומים אחרים ומענפים אחרים, קבוצתיים, אישיים, תחרותיים, גם כאלה שאינם אולימפיים וגם כאלה שהם אולימפיים.

לימור לבנת: נמצאים כאן נציגים מאיל"ת, שמאגדת 30 איגודי ספורט אחרים שאינם אולימפיים ועוד כהנה וכהנה.

לימור לבנת: אינטרס הציבור הוא שכמה שיותר צופים יוכלו לראות אותם בערוצים הפתוחים אבל ישנה בעיה.

לימור לבנת: לכאורה הכל פשוט, הכל מובן מאליו וזה בדיוק מה שרוצה מועצת הכבלים, שכמה שיותר צופים יוכלו לראות משחקים בערוצים הפתוחים ללא תשלום ולא באותו ערוץ שמדובר עליו, ערוץ LIVE.

ניצן חן: הציבור כבר שילם 250 שקל לחבילת הבסיס.

ניצן חן: לא צריך לשלם שוב ושוב.

לימור לבנת: זה ברור לי לגמרי.

לימור לבנת: אתם הגשתם את הספר עב הכרס הזה?

ניצן חן: לא.

אהוד מילנר: אתר הספורט ONE.

אופיר אקוניס: אתם צריכים לכתוב את זה על החוברת.

לאה ורון: ציפיתם שחברי הכנסת יקראו את כל החומר הזה לפני הישיבה?

לימור לבנת: לכאורה, זה נראה פשוט אבל מסתבר שהדברים אינם כה פשוטים כפי הנראה, משום שכפי שציינו אותם 13 איגודים במכתב שהם שלחו אליי, וכנראה גם לאחרים, אם אכן ייסגר הערוץ הם לא יוכלו לקבל חסויות, הם לא יוכלו לקבל ספונסרים משום שהם לא ישודרו ובעצם לא יוכלו להתקיים, לא יוכלו להמשיך את הפעילות שלהם באותה דרך שבה הם היו עד עכשיו.

לימור לבנת: יש כאן סכנה חמורה לאותם איגודים ואני מקווה, אדוני היושב ראש, שתשמע לפחות נציגים שלהם במהלך הישיבה.

לימור לבנת: הם הסבירו באופן ברור מדוע יש כאן סכנה חמורה לאיגודי הספורט, דווקא הקטנים יותר, אותם אלה שממש מרגישים סכנה להמשך פעילותם באותה מתכונת שהיתה עד עכשיו.

לימור לבנת: אני חוזרת ואומרת שמועצת הכבלים היא גוף מכובד ואני לא נכנסת לגדר שיקוליו, אבל בנסיבות שנוצרו הייתי מבקשת שמועצת הכבלים אולי תיקח פסק זמן נוסף כדי לשוב ולשקול את החלטתה.

לימור לבנת: אני מבינה שיש דיונים נוספים או הצעות נוספות שערוץ הספורט הגיש למועצת הכבלים.

לימור לבנת: אני עצמי קיבלתי את זה ואני רוצה להודיע מראש שלא נכנסתי לזה ואפילו לא קראתי את ההצעות האלה.

לימור לבנת: זה לא בגדר סמכותי ואני לא מתכוונת להיכנס לפרטי הפרטים של מה שמציע ערוץ הספורט או כל אחד אחר, כפי שאני גם לא מתכוונת לקרוא את הספר עב הכרס הזה.

לימור לבנת: לא ענייני להיכנס לזה, אבל זה כן עניינה של מועצת הכבלים וזאת הצעתי, בקשתי – שבכל זאת יינתן פרק זמן נוסף מעבר ל-1 ביולי כדי שמועצת הכבלים תדון ותשקול את הדברים לאור הפנייה החשובה הזאת.

לימור לבנת: כשרת ספורט אני לא יכולה להתעלם ממנה ומכאן באה גם פנייתי ובקשתי.

לימור לבנת: הבקשה הזאת מופנית ליושב ראש מועצת הכבלים והלוויין, ניצן חן, לקחת עוד פסק זמן מסוים.

לימור לבנת: דיבר חבר הכנסת יריב לוין על חודשיים-שלושה ובלי להיכנס לפרקי הזמנים זה נשמע לי סביר.

לימור לבנת: אני חושבת שבפרק הזמן הזה אפשר לעשות את זה.

לימור לבנת: כפי שאמר יושב ראש הוועדה, יש סערה עצומה וגדולה ולכן אני חושבת שנכון יהיה שתיענו לבקשה הזאת.

לימור לבנת: עד כאן דבריי.

לימור לבנת: אני מודה לך על שאפשרת לי לומר את הדברים ומתנצלת שלא אוכל לשמוע את המשך הדוברים וגם לא את תשובתך, ניצן, אבל אני מבטיחה לקרוא את הפרוטוקול.

לימור לבנת: תודה.

אופיר אקוניס: תודה רבה לשרת הספורט.

אופיר אקוניס: חברי הכנסת, אתם מעדיפים לשמוע קודם את מר חן?

אופיר אקוניס: ניצן חן, בבקשה.

ניצן חן: אני מודה ליושב ראש הוועדה ואני מברך על הדיון החשוב הזה.

ניצן חן: אני מציע ממש בתחילת דבריי ליוזם הדיון, חבר הכנסת יריב לוין, כותרת אחרת.

ניצן חן: הכותרת שלך היתה: "הרס הספורט הישראלי כתוצאה מהחלטת מועצת הכבלים והלוויין" ואני חושב שהכותרת הראויה יותר לדיון הזה היא הסדרת שידורי הספורט אחרי תקופה ארוכה של זליגת תכנים, קרבות עם אמוציות והרבה מאד ריבים על זכויות שידור, שכתוצאה מהם זכויות השידור האמירו ומי ששילם אותם זה הצרכן.

ניצן חן: אני מעריך מאד את שרת החינוך וגם אותך, כיוזם ההצעה, אבל התהפכו כאן היוצרות ולכאורה אנחנו יושבים כאן על ספסל הנאשמים.

ניצן חן: הוועדה החשובה הזאת במשך שנים, מתקופת המונדיאל ב-2006, פנתה לרגולטור וביקשה ממנו לעשות סדר.

ניצן חן: יש זליגה של תכנים, דורשים מאיתנו כספים שהם מעבר לסכום סביר.

ניצן חן: בא הרגולטור, מכין שיעורי בית ובסופו של דבר אנחנו צריכים לתת תשובות להחלטה צרכנית, חברתית ושוויונית ממעלה ראשונה.

אופיר אקוניס: אתם ממש לא על ספסל הנאשמים.

אופיר אקוניס: אנחנו לא במסגרת דיון של מאשים ונאשם.

ניצן חן: שמעתי את שני הדוברים לפניי.

אופיר אקוניס: אתם לא יושבים כאן כנאשמים ואני מקווה שהצד השני לא יושב כאן כמאשים.

ניצן חן: כדי שנוכל לדעת על מה אנחנו מדברים אני מציע לתת קצת רקע על מה שקרה בשנתיים-שלוש האחרונות ולמה המועצה החליטה כפי שהחליטה.

ניצן חן: אני רוצה לשים את הדברים על דיוקם – מדובר על שלושה שימועים ציבוריים, שנמשכו כמעט שנתיים ימים.

ניצן חן: שמענו את כל הפורומים שקשורים בספורט במדינת ישראל, כולל מחקר השוואתי לחבילות בסיס לערוצי ספורט בתשלום גם בעולם.

ניצן חן: כל הנתונים היו על השולחן, החלטת המועצה התקבלה פה אחד וההחלטה נפלה.

אופיר אקוניס: מתי התקבלה ההחלטה?

ניצן חן: ב-18 בנובמבר עם נציגים ממשרד האוצר, משרד המשפטים, נציגי ציבור ועוד.

ניצן חן: אני לא זוכר קונצנזוס כזה במועצה והתקבלה החלטה כל כך נכונה.

ניצן חן: כדי שנבין על מה אנחנו מדברים הכנו מצגת בת שישים שניות שמכניסה סדר לדברים.

שרון שמש: אנחנו רוצים להציג את הרקע לקבלת ההחלטה, מה היתה הרגולציה לפני ההחלטה ומה גרם לנו לקבל את ההחלטה.

שרון שמש: בעבר היה רק ערוץ 5 וכשהתחילו השידורים הדיגיטליים עלה גם ערוץ 5 .

שרון שמש: ערוץ 5 הוא ערוץ בחבילת הבסיס וערוץ 5 הוא ערוץ בתשלום ששווק בתוספת לעלות חבילת הבסיס.

שרון שמש: כאשר עלה ערוץ 5 התנינו את עלייתו בכך שבערוץ 5 ישודר מפרט של תכנים.

שרון שמש: רצינו כמות ואיכות מסוימת של תכנים, שיהיו בחבילת הבסיס כתנאי לשידורם של תכנים בתשלום.

שרון שמש: בנוסף למפרט שקובע מה צריך להיות בחבילת הבסיס קבענו רשימת אירועים שאין חובה לשדר אותם, אבל אלה אירועים שיש להם חשיבות ציבורית רבה.

שרון שמש: אלה שני המסמכים שהיוו את הבסיס של הרגולציה של המועצה.

שרון שמש: בשנת 2004 נכנסה צ'רלטון לשוק והיא התחילה לשווק ליגות בשיטת ה-pay per view.

שרון שמש: לא יכולנו למנוע מהם את זה, יש שוק חופשי ולא יכולנו לתת מונופול לערוץ 5.

שרון שמש: היינו צריכים להתמודד עם מצב שבו יש שחקן נוסף בשוק.

שרון שמש: צ'רלטון לא עלו עם ערוצים אלא עם pay per view.

שרון שמש: זה אומר שכל מחזור של ליגה עלה 20 שקלים ואנחנו התמודדנו עם מצב שבו בנוסף ל-5 יש לנו עכשיו pay per view.

שרון שמש: אנחנו רצינו לדחוף את צ'רלטון לעבור לשיטת הערוצים כי כל מחזור עלה 20 שקלים ואמרנו שהצרכן משלם עבור ערוץ בתשלום, אבל הוא לא יקבל הרבה תכנים ולא רק ליגה אחת בסכום הזה.

שרון שמש: בעת שצ'רלטון הגישו את הבקשה לעבור לפורמט של ערוצים פנו אלינו מערוץ הספורט וביקשו להוסיף עוד שני ערוצים.

שרון שמש: דובר אז על ערוץ NEWS וערוץ קלאסיקה.

ניצן חן: בינואר 2007 אישרה המועצה שני ערוצים, שבדיעבד אני יודע שהם נולדו בחטא.

ניצן חן: לאחד קראו ערוץ NEWS ולשני קראו ערוץ קלאסיקה.

ניצן חן: הובטח למועצה ששני הערוצים בתשלום האלה יהיו ערך מוסף בספורט.

ניצן חן: יהיו בהם תכנים שלא ישודרו בערוצי הבסיס.

ניצן חן: אמרנו שאם מדובר באקסטרות, מדובר בפריקים שרוצים יותר תכנים של ספורט, אדרבה ואדרבה, נאשר להם.

ניצן חן: לא חלפו מספר חודשים וערוץ הספורט NEWS הפך ל-LIVE.

ניצן חן: המועצה והרגולטור מצאו את עצמם תוך פרק זמן מאד קצר במירוץ מטורף למנוע זליגת תכנים לערוצי התשלום.

ניצן חן: בשורה התחתונה מצאנו את עצמנו במירוץ איך שידורים ומשחקים ברמות המקדמיות ישודרו בחבילת הבסיס.

ניצן חן: אני מזכיר שוב שחבילת הבסיס פירושה שצרכן שילם 200-250 שקל והוא רוצה גם לראות ספורט.

ניצן חן: הוא רוצה לראות גם ספורט.

ניצן חן: מה עשו אותם ערוצים?

ניצן חן: העבירו את הבוננזות לערוצים בתשלום.

ניצן חן: מייד אחרי ינואר 2007 מצאנו את עצמנו בנסיון להעביר את הבוננזות לערוצים בתשלום.

שרון שמש: אנחנו לא מטילים את כל האשמה על ערוץ הספורט.

שרון שמש: אנחנו אישרנו את הערוצים האלה וכשעלו שני הערוצים, גם NEWS וגם קלאסיקה נאמר לנו שהערוץ יאפשר לשדר שידורים במקביל ויאפשר לשדר תכנים נוספים.

שרון שמש: המועצה היתה תמיד בגישה שמגינה על ערוץ הבסיס ולכן מדובר על הגנה של המפרט והמפרט הזה קוים ומולא לאורך כל הדרך.

שרון שמש: כשערוץ 5 עלה הזליגו תכנים מערוץ 5, הגישו תביעה ייצוגית, המועצה הטילה קנסות ואני חושבת שערוץ הספורט מקיים היום יפה מאד את מה שהרגולטור דרש ומבחינת מה שהמועצה דרשה זה מה שהיה.

מירי נבו: כשעלה ערוץ ה-LIVE היתה זליגת תכנים?

מירי נבו: קודם נאמר משהו מאד ברור, שהיתה זליגת תכנים.

לאה ורון: גברתי לא קיבלה רשות דיבור.

לאה ורון: תאפשרי למועצה לסיים.

אופיר אקוניס: את מדברת אחר כך בשם רשות הספורט?

מירי נבו: גם אני.

אופיר אקוניס: המנכ"ל, אתה מציג?

אבי בר: שנינו, אם אפשר.

מירי נבו: קשה לנו לשמוע דברים כל כך בוטים.

שרון שמש: אם לא הייתי ברורה אני חוזרת ואומרת – מפרט ערוץ 5 מולא ומקויים.

שרון שמש: הוא מקויים אז ומקויים היום ואין לנו טענות.

אבי בר: והרבה למעלה מכך.

שרון שמש: המועצה, כשהיא אישרה את הערוצים, היתה בדיעה, שמגינים רק על מפרט ערוץ 5 ולכן לא נדרשנו לדיון ולמגבלות על ערוצי ה-LIVE.

שרון שמש: כשעלו הערוצים, גם של צ'רלטון וגם של לייב מצאנו את עצמנו בכאוס.

שרון שמש: חלק מהתכנים ששודרו בערוץ 5 עברו ל-LIVE.

שרון שמש: למשל, מפעל קופה-אמריקה שלפני כמה שנים שודר ב-5 עבר ל-LIVE.

שרון שמש: משחקים של קבוצות ישראליות במפעלים אירופיים שודרו ב-LIVE.

שרון שמש: משחקים של נבחרות צעירות שודרו בערוצי צ'רלטון.

אבי בר: בכדורגל הישראלי לא היתה זליגה.

אופיר אקוניס: זה דיון מסודר ואני מבקש לא להתפרץ.

שרון שמש: אני זוכרת שהיינו לפני שנתיים בוועדת הכלכלה ואז תקפו אותנו – איך אישרתם את ה-LIVE, איך אישרתם את הפלוס ואת הפלוס פלוס, הקופה אמריקה הלך והמשחקים של הקבוצות הישראליות הלכו ומה פתאום אנחנו, הציבור המסכן שמשלם עבור חבילת הבסיס וחבילת הספורט צריך לשלם גם על ה-LIVE וגם על ה-GOLD.

שרון שמש: אלה היו הטענות כאן – איך המועצה אישרה פיזורם של משחקים על פני שישה ערוצים בתשלום?

שרון שמש: כשאנחנו אישרנו את הערוצים האלה עיבינו את מפרט הבסיס, כלומר אם לפני LIVE ו-GOLD היו X תכנים, דרשנו קצת יותר וכך גם לגבי צ'רלטון.

שרון שמש: קבענו שמפעלים שחשובים לנו, גם אם צ'רלטון קונה את זכויות השידור שלהם, היא צריכה להעביר את המשחק המרכזי בכל מחזור לערוץ הספורט, אבל לא קבענו מנגנון העברה וכאשר עלו הערוצים, למרות מה שהמועצה קבעה, משחקים לא הועברו על ידי צ'רלטון לערוץ הספורט.

שרון שמש: את כל הכשלים האלה רצינו לתקן.

שרון שמש: אני מודה, הגענו לדברים עם ערוץ הספורט והעברנו לערוץ הספורט שאנחנו לא מוכנים לזליגה הזאת, שאנחנו לא רוצים שיזליגו תכנים.

שרון שמש: במשך שנה עשינו ספירות מלאי ובדקנו כמה משחקים מהליגה הצרפתית שודרו בשנת 2002 וכתנאי לשידורם של משחקים מהליגה הזאת בערוץ LIVE דרשנו את אותה כמות משחקים בערוץ 5 ו-5 .

שרון שמש: לקראת קבלת ההחלטה ניסינו למצוא מנגנון שיקבע את זה.

שרון שמש: לפני שקיבלנו את ההחלטה בנובמבר אני מודה שערוץ הספורט התנהג כמו ערוץ 2 לפני המכרז שלו.

שרון שמש: שידרו שם כל מה שרצינו, שיתפו אתנו פעולה וכל מה שדרשנו היה, אבל עם זאת, כשהגענו לנסח את הדברים לא הצלחנו למצוא מנגנון מוסכם שימנע באופן הרמטי את הזליגה.

שרון שמש: כלומר, מה שאנחנו קיימנו באותה שנה לא היה מקובל על ערוץ הספורט מסיבות שלו, וזה לגיטימי, ולא יכולנו למצוא מנגנון שימנע את הזליגה.

שרון שמש: ידענו שברגע שנקבע החלטה, מה שיהיה כתוב בהחלטה יקוים וכל מה שלא יהיה בהחלטה יהווה סטמפה של המועצה לשדר ב-LIVE.

שרון שמש: מאחר ולא הצלחנו למצוא מנגנון אחר קבעה המועצה בנובמבר 2008 שהחל מה-31 ביולי יחולו ההוראות הבאות: ראשית, הרחבנו את רשימת האירועים שאסור לשדר בערוצים בתשלום – משחקים של נבחרת ישראל, של קבוצות ישראליות במפעלים זרים, גם שלבים קריטיים במפעלים שלא היו מנויים בהחלטה.

עמיר פרץ: כשאת מחליטה על איסור לשדר, את מחייבת לשדר במקום אחר?

אבי בר: התשובה היא לא.

שרון שמש: יש שני מסמכים – אחד אומר מה אסור לשדר בתשלום והשני אומר מה חייבים לשדר.

עמיר פרץ: מה המשמעות של איסור?

עמיר פרץ: יש חיוב לשדר או שבסוף אף אחד לא ישדר?

שרון שמש: בחלק מהתכנים יש חיוב לשדר וחלק מהתכנים הם כאלה, שממילא הם אטרקטיביים ולכן גם ערוץ 2 וגם ערוץ 1....

עמיר פרץ: עשי לי טובה, ממילא זה פרשנות.

עמיר פרץ: את אומרת שזה כל כך אטרקטיבי שמישהו ישדר.

עמיר פרץ: אני שואל שאלה פשוטה, האם יש חיוב או אין חיוב?

עמיר פרץ: ממילא זה דבר שלא מקובל עליי.

שרון שמש: יש שתי רשימות – אחת שאין חיוב והשנייה שיש חיוב.

שרון שמש: הרחבנו את הרשימה שאין בה חיוב, אבל אסור לשדר בפתוח וזה אומר משחקים שמשודרים פתוח, כלומר אין עם זה בעיה.

שרון שמש: זה מבוסס גם על מה שמקובל באירופה.

שרון שמש: ההרחבה שלנו היא קצת יותר ממה שיש באירופה.

שרון שמש: שנית, קבענו מנגנון העברה מחייב מערוצי צ'רלטון לבסיס, זאת אומרת שצ'רלטון חייבת להעביר את המשחק המרכזי לערוץ הבסיס, בין אם ערוץ הבסיס כן שילם או לא שילם.

שרון שמש: יריבו על הכסף, אבל המשחק הזה יעבור לבסיס.

שרון שמש: המגבלה השלישית היא ריכוז אירועי ספורט חיים בארבעה ערוצים במקום בשישה, זאת אומרת שב-LIVE וב-GOLD אי אפשר לשדר אירועים חיים מתחום הכדורגל, הכדורסל והטניס אלא אם כן ב-5 וב-5 משודרים אירועים חיים ואטרקטיביים יותר.

שרון שמש: אגב, אנחנו מתחשבים גם בעובדה שמדובר בספורט ישראלי, כך שברגע שיש כמה אירועים שהם במקביל יש על מה לדבר איתנו וצריך לפנות אלינו.

שרון שמש: היו שלושה דברים שנדרשנו להתייחס אליהם – לגבי הליגה האנגלית, אנחנו מוכנים שמשחקים פתוחים יועברו לערוץ 5.

יריב לוין: לא מוכנים, אתם צריכים לכפות את זה.

יריב לוין: התפקיד שלכם כרגולטור שאמון על האינטרס הציבורי הוא לדאוג שיוסי בניון יהיה בכל בית בישראל.

יריב לוין: זה התפקיד שלכם ולא מספיק להיות מוכנים.

שרון שמש: כשאנחנו קבענו את המדיניות הזאת לקחנו בחשבון גם את המצב הכלכלי של ערוץ 5.

אופיר אקוניס: חבר הכנסת לוין, הדיונים פה אינם על בסיס אישי, עם כל הכבוד ליוסי בניון.

יריב לוין: הוא דוגמה מובהקת לאבסורד.

שרון שמש: לערוץ 5 יש חובות והחובות האלה מוטלות על הכבלים ועל הלוויין.

שרון שמש: החובות האלה מוטלות מכוח העובדה שיש חבילת בסיס שהיא מאד מאד יקרה וכוללת ערוץ בסיס.

שרון שמש: מצד אחד אנחנו רוצים שהערוץ הזה יכלול תכנים טובים ומצד שני אנחנו לא רוצים להעמיס עליו כי בסופו של דבר הם יגלגלו את העלויות על הצרכן.

שרון שמש: מאחר וידענו שיש כאן פגיעה בהכנסות של ערוץ 5 לא מצאנו לנכון להגדיל את מפרט הערוץ כי המשמעות היא שמי שיישא בעלויות האלה יהיה ערוץ 5, שמפעיל את הבסיס.

שרון שמש: אם הוועדה חושבת שצריך לעשות את זה, אין לנו בעיה להגיד לערוץ הספורט להגיד להם שיש להם חובה.

שרון שמש: בעקרון יש להם סל של תכנים והם צריכים לשדר משחקים מרכזיים משתיים מתוך שלוש ליגות מובילות באירופה, שהן ספרדית, איטלקית ואנגלית.

שרון שמש: אנחנו מוכנים להגיד להם לשדר את הליגה האנגלית ולקנות את המשחקים של הליגה האנגלית מצ'רלטון.

שרון שמש: אין לנו בעיה לחייב אותם, אבל זה יגרום להם למצוקה כלכלית עוד יותר קשה מכפי שיש להם היום וזאת לא היתה המטרה.

יריב לוין: למה אתם לא מחייבים את מי שמחזיק בזכויות?

יריב לוין: למה אתם לא אומרים להם: אתם רוצים למכור ליגה בתשלום?

יריב לוין: התנאי הוא שתהיו חייבים לשדר משחק או שניים או שלושה בערוץ פתוח.

קריאה: כי למפעיל בתשלום אין ערוץ בסיס, זאת התשובה.

קריאה: עם כל הכבוד, זה קניין פרטי.

שרון שמש: ערוץ 5 ו-5 מקבלים עשרות מיליוני שקלים מדמי המנוי שלנו כדי להפעיל את הערוצים האלה, בין אם אנחנו צופים בהם ובין אם לא.

שרון שמש: צ'רלטון חיים מדמי מנוי.

שרון שמש: זאת החלוקה.

ניצן חן: הוועדה הזאת ניסתה לעשות הפרדה בחקיקה בין מי שיש לו חבילה בתשלום לבין מי ש...

ניצן חן: הכדור מופנה למחוקקים.

ניצן חן: אנחנו לא יכולים לעשות אפליה בין חבילת הבסיס לבין ערוצים בתשלום.

אבי בר: מה זה קשור בכלל?

יריב לוין: אני מבקש התייחסות לנושא ליגת העל – למה אתם לא מגיבים לשינוי כל כך דרמטי, של מעבר משישה משחקים במחזור לשמונה ואיך אתם פותרים את הבעיה שמי שגר בבאר-שבע, בעכו ובשאר המקומות בפריפריה יוכל לראות את הקבוצה שלו בלי לשלם כל חודש 50 שקל?

שרון שמש: אנחנו רוצים שכל דבר ישודר בחינם, אבל לכל דבר כזה יש משמעות כלכלית.

שרון שמש: מעבר לעובדה שמגדילים את החובה של ערוץ הספורט, כלומר ערוץ הספורט צריך לקנות את המשחקים האלה מעכשיו כי אף אחד לא נותן אותם בחינם, ברגע שאתה מתערב יתר על המידה באופן שבו משווקים המשחקים של ההתאחדות לכדורגל, באופן אוטומטי זה מוריד את שווי זכויות השידור שלהם.

יריב לוין: אבל יש להם עוד שני משחקים.

יריב לוין: יש שינוי.

יריב לוין: במקום שישה משחקים יש שמונה.

יריב לוין: אולי ישדרו את המשחק השמיני, הכי פחות מעניין בנוסף למשחק חובה?

יריב לוין: הרי יש גם דרך ביניים מסוימת ואז נפתור את הבעיה של הקבוצות מהפריפריה.

שרון שמש: במסגרת השימוע קבענו מה שלא קבענו עד היום, שהמשחק המרכזי בכל מחזור של ליגת העל ישודר פתוח.

שרון שמש: עד היום זה נעשה באופן רצוני של ההתאחדות לכדורגל וזה לא היה מכוח הרגולציה שלנו.

שרון שמש: ראינו שערוץ 10 איבד עניין וחששנו שהמשחקים האלה ישודרו בערוץ סגור ולכן דרשנו שהמשחק הראשון יהיה פתוח.

שרון שמש: גם על הדבר הזה מאיימים ללכת איתנו לבג"ץ.

שרון שמש: כשאנחנו מחליטים החלטה כזאת זה אומר שאנחנו פוגעים בשווי הכלכלי של זכויות השידור של ההתאחדות לכדורגל ופחות כסף נכנס לקבוצות.

קריאה: לא רק בזה, גם בזכויות קנייניות של קבוצות כדורגל.

ניצן חן: אני רוצה לענות גם לשרת הספורט וגם לחבר הכנסת לוין לגבי איגודי הספורט מעוטי החשיפה.

ניצן חן: יש בעיה במפרט הרגולטורי, שלא נותן מענה לספורט שהוא לא כדורגל, כדורסל וטניס.

ניצן חן: כתוצאה מההחלטה שלנו ערוץ הספורט ריכז את 13 האיגודים האלה כדי לעשות קמפיין ולחץ ציבורי.

ניצן חן: זה לגיטימי מבחינתו ואני לא מותח ביקורת, אבל חשוב שתדעו שההחלטה שלנו לא רק שהיא לא פוגעת בספורט עם מיעוט חשיפה, אלא הם רשאים להיות משודרים בערוץ LIVE.

ניצן חן: הנימוק של ערוץ הספורט הוא שאין לו מספיק מימון לשדר את זה.

ניצן חן: הטענה הזאת מופרכת משום שערוץ הספורט, בלי לחשוף נתון כספי שיש בו חסיון עסקי, מקבל מ-HOT ומ-YES עשרות מיליוני דולרים כדי לממן את חבילת הבסיס.

אבי בר: עשרות מיליוני דולרים על חבילת הבסיס?

אבי בר: איזה מין דבר זה?

ניצן חן: HOT ו-YES משלמים עשרות מיליוני דולרים.

אבי בר: עשרות מיליוני דולרים?

ניצן חן: אני לא רוצה להתנצח אתך כי אין לי טלנטים יחד אתי ולא באתי לעשות קמפיין.

ניצן חן: התשובה היא שצריך למצוא את האיזון.

ניצן חן: אין לי או למועצה שום אינטרס לפגוע ב-LIVE וב-GOLD והמטרה היא אך ורק למנוע את הריצה המטורפת ואת התמריץ לערוצי הספורט להעביר את החומרים האיכותיים יותר לערוצים בתשלום.

ניצן חן: זאת הליבה של המדיניות.

ניצן חן: מילה נוספת – רכיב לא פחות חשוב בהחלטה שלנו אומר שמרחיבים את מה שנקרא ה-listed events, כלומר אותם אירועים בעלי חשיבות ציבורית ממדרגה ראשונה והם יהיו מחויבים להיות משודרים בפתוח.

ניצן חן: מדובר במונדיאל, יורו, קופה-אמריקה ודברים מהסוג הזה.

ניצן חן: אגב, הרשימה הזאת קיימת בכל העולם, פחות או יותר, גם בוופא וגם בפיפא ואני חושב ששתי ההחלטות של המועצה – להרחיב את הרשימה לערוצים פתוחים ולרכז את השידורים המשמעותיים בארבעה ערוצים במקום בשישה ערוצים – היא החלטה גם חברתית וגם ציבורית ממדרגה ראשונה, עם האיזונים הנדרשים ומבלי לפגוע בזכויות קניין ומבלי לפגוע בכיס של הקבוצות יותר מדי.

ניצן חן: תודה רבה.

אופיר אקוניס: תודה רבה.

אופיר אקוניס: אבי בר, מנכ"ל ערוץ הספורט, בבקשה.

אבי בר: כל נציגי ערוץ הספורט כאן ואנחנו סופגים ובולעים את כל הסיסמאות, אבל כשזה עבר לסכומי עתק ולעשרות מיליוני דולרים זה היה כבר יותר מדי ואני מתנצל על ההתפרצות.

אבי בר: למען הסר ספק, חילקו פה כל מיני ספרים והיו סיסמאות פומפוזיות על ערוץ הספורט, הפושעים הגדולים.

אבי בר: יגידו לך ולכל חברי הוועדה גם ניצן חן וגם שרון שמש האם ערוץ הספורט עומד בכל המחויבויות הרגלוטריות שלו ואף למעלה מכך, האם זה נכון או לא נכון?

שרון שמש: אמרתי כבר שאתם עומדים.

אבי בר: ולמעלה מכך.

אבי בר: ערוץ הספורט עושה הרבה הרבה מעבר למה שמחויב ברגולציה.

אבי בר: הדוגמה הכי פשוטה – אנחנו מחויבים ב-25 משחקים ישירים של ליגה ספרדית.

אבי בר: מה לעשות שיש 38 מחזורים?

אבי בר: אנחנו עוצרים במשחק ה-25 ואומרים שזאת המחויבות הרגולטורית?

אבי בר: כמובן שאנחנו משדרים 38 משחקים ואפילו הרבה הרבה מעבר לזה כי אנחנו מאמינים שצריך להביא ספורט וכמה שיותר, למרות כל הסיסמאות ולמרות הדיבורים על זליגת תכנים.

אבי בר: ראיתי שחילקו פה ספרים ואם הייתי צריך לחלק ספרים על מה שערוץ הספורט עושה מעבר למחויבויות שלו היינו צריכים לבנות ספריה שלמה.

אבי בר: יש לנו שלושה ערוצים רלוונטיים – שניים מהם הם ערוץ 5 וערוץ 5 .

אבי בר: ערוץ 5 נמצא בחבילת הבסיס וערוץ 5 נגיש ל-750 אלף בתי אב.

אבי בר: בנוסף לכך יש ערוץ קטן שנקרא ערוץ LIVE.

עפו אגבאריה: באיזה עלות?

אבי בר: אחד מהם בחבילת הבסיס והשני נגיש בחבילת הספורט.

לאה ורון: ובכל זאת, באיזו עלות?

אבי בר: אני לא יודע.

אבי בר: לא אנחנו מוכרים את זה אלא הכבלים והלוויין.

מיכל רפאלי-כדורי: ערוץ 5 נמצא בחבילת הספורט ויש בה כחמישה-שישה ערוצים.

מיכל רפאלי-כדורי: כל הלקוחות לוקחים אותה כחלק ממבצעים.

עפו אגבאריה: כמה זה עולה?

אבי בר: כאשר אתה מנוי לכבלים או ללוויין אתה מקבל דיל של חבילת בסיס פלוס שלוש-ארבע חבילות.

אבי בר: אם אתה חובב ספורט, אזי באופן טבעי אתה לוקח את חבילת הספורט ולכן יש לזה נגישות כל כך גבוהה.

אתי בנדלר: כמה עולה חבילת בסיס פלוס שלוש חבילות, שזה המינימום שצריך להיות?

אבי בר: אני לא יודע.

מיכל רפאלי-כדורי: זה תלוי אצל כל לקוח וכמה ממירים יש לו בבית, אבל המחיר הוא 200-230-240 שקלים ולא יותר.

מיכל רפאלי-כדורי: לכן זאת הזדמנות לתקן את יושב ראש המועצה שאמר שהכבלים והלוויין גובים 250 שקל על חבילת הבסיס ואחר כך עוד מתחילים לשלם.

מיכל רפאלי-כדורי: לקוח שמשלם 250 הוא לקוח שיש לו בוודאי בסיס פלוס ארבע חבילות ואולי יותר משני ממירים.

לאה ורון: ואם ללקוח יש ילדים בבית והוא רוצה את 5 בנוסף לחבילת הבסיס פלוס שלוש החבילות, כמה זה יעלה לו בנפרד?

מיכל רפאלי-כדורי: משפחה עם ילדים מקבלת את כל תוכן הילדים חינם.

אודי מילנר: אם רוצים לקנות רק את ערוץ 5 המחיר הוא 24.90 שקלים.

מיכל רפאלי-כדורי: אני מבקשת להדגיש שכמעט ואין לנו לקוחות שלוקחים את ערוץ 5 ומשלמים עליו 24 שקלים.

מיכל רפאלי-כדורי: הרוב המוחלט של הלקוחות מקבל את זה כחלק מהדיל שבו יש להם בסיס פלוס שתיים, שלוש או ארבע חבילות.

מיכל רפאלי-כדורי: כמעט ואין לקוחות שמשלמים על זה בנוסף.

אבי בר: מה בעצם החליטה מועצת הכבלים והלוויין בחודש נובמבר?

אבי בר: היא החליטה שאין שידורים ישירים בערוץ ה-LIVE והיא באה עם הסיסמאות להגן על הציבור, אבל השאלה היא מי הוא הציבור?

אבי בר: האם הציבור הוא אותם 1.5 בתי אב שיש להם את ערוץ 5 או 750 אלף בתי אב שיש להם את 5 ואין להם את ה-LIVE, שזה רוב רובה של האוכלוסיה, או האם אלה אותם 150 אלף מנויי ה-LIVE?

אבי בר: המועצה החליטה לא לשדר שידורים ישירים בערוץ ה-LIVE.

אבי בר: כפי שאמר חבר הכנסת עמיר פרץ, האם העובדה שלא יהיו שידורים ישירים בערוץ ה-LIVE משמעות הדבר שהציבור בערוצים 5 ו-5 יקבל את אותם שידורים שלא משודרים שם?

אבי בר: התשובה היא לא ויקרה בדיוק תהליך הפוך.

אבי בר: מאחר ואמרתי שאנחנו עושים הרבה מעבר להתחייבות הרגולטורית שלנו, ערוץ LIVE הוא בלון החמצן של ערוצים 5 ו-5 שהם הערוצים שפתוחים לציבור.

אבי בר: אלה הערוצים שהמועצה הגדירה כבעלי נגישות מירבית לציבור.

אבי בר: בהעדר השידורים הישירים בערוץ ה-LIVE, בהעדר הקיום שלו ובהעדר בלון החמצן הזה לערוצים 5 ו-5 קורים שני דברים: מצד אחד, השידורים הישירים לא ישודרו בערוץ ה-LIVE ומצד שני יהיה פחות כסף להשקיע בערוצים 5 ו-5 .

אבי בר: משמעות הדבר שנחזור אחורה למפרט הרגולטורי, שהוא שני עמודים בלבד – 25 משחקי ברצלונה, בספורט ישראלי אני לא חייב אף שידור ישיר, אני לא חייב אף מגזין, אני לא חייב את חדשות הספורט, לא חייב אולפן ליגת האלופות מפואר, חייב משחק אחד של ליגת האלופות ולא שניים.

אבי בר: אין מפרט תוכן לערוץ 5 ולכן למה מדברים על זליגה?

אבי בר: אין מפרטי תוכן בכלל.

אבי בר: האם ליגה צרפתית חייבת להיות משודרת בערוצים 5 ו-5 ?

אבי בר: התשובה היא שאתם לא יודעים כי אין מפרט תוכן.

אבי בר: התשובה היא שאין תשובה.

אבי בר: האם פורמולה 1 חייב להיות משודר בערוץ 5?

ניצן חן: כשנכתב המפרט הרגולטורי הוא דיבר על ערוץ 5 בלבד.

ניצן חן: 5 הוגדר בשעתו כערוץ בתשלום לפני שהכנסתם את הפלוס והפלוס הנוסף.

אבי בר: האם פורמולה 1 חייב להיות בערוץ 5?

אבי בר: הליגה הלאומית בכדורגל, שהפכה להיות הליגה הארצית, עם ארבע קבוצות מהמגזר הערבי וחמש קבוצות פריפריה, אני משדר את זה בערוץ 5 מידי יום שישי פתוח לכולם.

אבי בר: האם אני חייב לשדר את זה בערוץ 5?

אבי בר: התשובה היא לא ולכן כל טענה על זליגה כזאת או אחרת היא טענה פומפוזית שאין לה שום אחיזה במציאות.

שרון שמש: אמרנו במפורש שמה שדרשנו שודר ולא היתה טענה כזאת.

אבי בר: אמרת שהייתם במירוץ מטורף אחרי הזמן להפסיק את זליגת התכנים.

שרון שמש: תכנים ששודרו בעבר ב-5 וב-5 עברו ל-LIVE.

שרון שמש: זאת המשמעות.

אבי בר: מאחר ואין מחויבות רגולטורית ומה שאנחנו עושים...

יצחק וקנין: זאת קצת היתממות, למרות שאני לא צופה בטלוויזיה.

יצחק וקנין: אני מבין שאתה מקדם מכירות, אתה מעביר ל-LIVE.

אבי בר: התשובה היא לא.

אבי בר: הם אומרים לך שלא.

אבי בר: הם אלה שאמורים לפקח עליי מידי יום ומידי שעה והם בעצמם אומרים שערוץ הספורט עושה יותר ממה שהוא מחויב לו.

ניצן חן: מה זאת אומרת שלא היתה זליגה?

ניצן חן: היתה זליגה והיא היתה קיימת.

אבי בר: העדר שידורים בערוץ ה-LIVE אין משמעותו שהשידורים האלה עוברים לערוצים פתוחים.

אבי בר: המשמעות היא שהם לא משודרים בערוץ ה-LIVE ובערוצים הפתוחים יהיו פחות שידורים ממה שהציבור מקבל היום כי בעצם סוגרים את בלון החמצן היחיד שיש כדי לתת את אותו תוכן מעבר למה שאנחנו מחויבים בו.

אבי בר: לדעתנו בנו את הבניין הפוך ובמקום לקבוע מה אסור לשדר אנחנו מציעים לומר מה חייבים לשדר, מה הציבור בערוצים 5 ו-5 חייב לקבל.

אבי בר: יידע הציבור מה הוא חייב לקבל.

אבי בר: אם התכנים נמצאים אצלנו, זה בסדר.

אבי בר: אם הם לא נמצאים אצלנו, נחויב לרכוש אותם, נחויב להפיק אותם, נחויב להגיע אליהם.

אבי בר: זה מקובל עלינו לגמרי.

אבי בר: אם רוצים מגזרים – זה מקובל.

אבי בר: אם רוצים פריפריה – זה מקובל.

אבי בר: רוצים ספורט נשים – זה מקובל.

אבי בר: תגדירו מה אתם רוצים ולא מה אסור לנו לעשות.

אבי בר: אנחנו רוצים לעשות.

אבי בר: תגדירו מה החובות.

אבי בר: אתם לא יודעים מה צריך לשדר, אנחנו לא יודעים מה צריך לשדר ולכן תגדירו מה אנחנו חייבים.

אבי בר: מה שמעבר למה שהציבור חייב לקבל בחינם שישודר ב-LIVE או בכל ערוץ אחר וזה בכלל לא משנה.

אבי בר: הציבור צריך לדעת מה הוא צריך לקבל בחינם והמועצה צריכה להגדיר את זה לנו ולציבור.

אופיר אקוניס: תודה.

אופיר אקוניס: שאלה לחבר הכנסת טיבי, בבקשה.

אחמד טיבי: היות ואני אדם תמים אני רוצה לדעת מי עובד עליי?

אחמד טיבי: אדוני היושב ראש, יש תכנית ספורט בערבית שמשודרת אצלכם.

אחמד טיבי: מה גורלה?

אחמד טיבי: למה הופסק השידור?

אחמד טיבי: מי אשם, אתה או ניצן?

אבי בר: למען הסר ספק, אני לא מחויב לשדר אותה.

רוני בר-און: הייתי שמח אם התכנית של חכאמת היתה ממשיכה להיות משודרת בערוץ הספורט על הסט של ערוץ הספורט, בתור רצועה אינטגרלית של ערוץ הספורט.

רוני בר-און: יש לזה משמעות תרבותית עצומה ואני לא צריך להסביר לכם את זה.

רוני בר-און: מכיוון שאנחנו לא מחויבים לעשות את זה ואין לנו תקציב מאף אחד לעשות את זה, אנחנו, כולל אני, כיתתנו רגלינו מיישוב ליישוב וממקום למקום וקוששנו ספונסר לספונסר כדי לשים את התכנית הזאת בערוץ הספורט.

אופיר אקוניס: התכנית הזאת לא משודרת עכשיו?

רוני בר-און: לא.

רוני בר-און: יש לזה משמעות תרבותית עצומה.

רוני בר-און: אני רוצה להזכיר שאנחנו לא רק גנבי סוסים ומזליגי תכנים, אנחנו גם ערוץ טלוויזיה, ערוץ שעניינו תרבות ישראלית.

רוני בר-און: זה נושא הדיון כאן ואני לא מדבר על כך שגם בשידורים הלועזיים שלנו אנחנו מקדמים תיאטרון ישראלי, קולנוע ישראלי ואפילו ספרות ישראלית ובוודאי מוסיקה ישראלית.

רוני בר-און: אני מדבר על הספורט הישראלי ומכיוון שהספורט הפך לטקס כל כך מרכזי בתרבות שלנו, חשוב שהספורט הזה לא רק יזכה לחשיפה אלא גם יזכה לחשיפה בקונטקסט הנכון, באיכות הראויה ובצורה כזאת שהוא ישקף את התרבות ואת החברה שבתוכם הוא פועל, שהוא יהיה רהוט ושהוא יהיה מלווה במבט מפרגן ואוהב.

רוני בר-און: אני רוצה להזכיר לכם שאנחנו באים לכאן מאהבה, לא מרגולציה, לפחות אני.

רוני בר-און: היכל התהילה של הכדורגל הישראלי – אנחנו לא מחויבים באופן רגולטורי בשום מקום לעשות כבוד להיסטוריה של הכדורגל הישראלי, אבל אנחנו עושים את זה כי אנחנו חושבים שזה חשוב, כי אנחנו חושבים שזה מובן מאליו, כי אנחנו חייבים לעשות את זה מבפנים.

רוני בר-און: קחו, לדוגמה, את הדרך שבה אנחנו משדרים את הכדורסל הישראלי עם שידורים מעל ומעבר למחויבות הרגולטורית שלנו, מגובה במגזינים ברמה הטלוויזיונית הכי גבוהה שיש.

מירי נבו: כשהערוץ מחויב לשדר משחק אחד בשבוע.

רוני בר-און: תראו מה השידור הזה עושה למעמד הציבורי של הכדורסל הישראלי.

רוני בר-און: הרגולציה היא לא המניע שלנו לשדר כדור-עף, כדור-יד, תריאטלון ומה לא.

רוני בר-און: הכל נעשה באהבה ובתשומת לב ובתמהיל נכון, שבו היותר פופולרי מפמפם וגם מתחזק את הפחות פופולרי.

רוני בר-און: זה דורש הרבה מאמץ והרבה השקעה והרבה השקעה רגשית וכן, הרבה כסף.

רוני בר-און: תנו לי רגע לדבר על רגולציה.

רוני בר-און: מההסתובבות שלי בענפי הטלוויזיה השונים הבנתי משהו על רגולציה.

רוני בר-און: כוונתו של הרגולטור באופן בסיסי טובה ותמיד היתה טובה, אבל הבעיה היא שחלקה רגולציה לביצה שלא נולדה וחלקה כיבוי שריפות שלא תמיד ממוקדת במקור האש.

רוני בר-און: הרגולציה הבסיסית שעליה אנחנו עובדים נוסחה בעידן האנלוגי, לפני שמישהו מאיתנו הבין מה תהיה הטלוויזיה הרב-ערוצית ומה יהיה הספורט בטלוויזיה הרב-ערוצית.

רוני בר-און: כמו שאתם מבינים פה, על הרגולציה הבסיסית הזאת נבנו מעקפים, מעקפים שכנגד, חסימות למעקפים ומעקפים לחסימות עד שמרוב תקנות ומעקפים אנחנו לא רואים את המהות.

רוני בר-און: המהות היא תרבות ישראלית וכיצד ספורט משודר לצופה הישראלי.

רוני בר-און: נדמה לי שבשל כוונתיו הטובות של הרגולטור, כך אני בטוח, והרצון שלו לשמור על האינטרסים של הצופה נגיע לקריסתו של ערוץ הספורט.

רוני בר-און: זה בוודאי לא באינטרס של הצופה, כנראה לא באינטרס של אף אחד.

רוני בר-און: אנחנו לא רוצים לבקש הקלות אלא אומרים – יש פה מצב מסובך ומעוות, אף אחד לא מרוצה.

רוני בר-און: בוא נעשה סטופ, נעשה רגולציה מחדש של כל שידורי הספורט בהתאם למצב החדש.

רוני בר-און: נבנה רגולציה לכל ערוצי הספורט ונסדר את זה פעם אחת מההתחלה עד הקצה ובא לציון גואל.

ניצן חן: אין לי כוונה להתעמת עם מודי או עם מירי או עם רון קופמן.

ניצן חן: הסיבה היחידה לכך שאין חדשות ערבית בחדשות 5 כמו גם כדור-עף, כדור-יד, שחייה וכו' זה הכל בנסיון לכופף את החלטת המועצה.

אבי בר: איזו חוצפה זאת.

אופיר אקוניס: סליחה, סליחה.

ניצן חן: זאת עובדה.

אבי בר: מה זה לכופף?

אבי בר: אני לא מצליח להבין.

אבי בר: אני מת להחזיר את המגזין בערבית.

אופיר אקוניס: אנחנו לא פותחים דו שיח ביניכם.

אופיר אקוניס: חבר הכנסת איתן כבל נמצא עכשיו ברשות דיבור.

אופיר אקוניס: בבקשה, אדוני.

איתן כבל: תודה רבה, אדוני היושב ראש.

איתן כבל: אינני חבר בוועדת הכלכלה אבל מצאתי לנכון להגיע לדיון הזה מכיוון שעסקתי בו בתחילת הדרך יותר מכל אחד אחר כאן.

איתן כבל: לצדי חבר הכנסת אחמד טיבי ומתחילת הדרך אנחנו עוסקים בסיפור הזה.

איתן כבל: אני רוצה לומר לכם שהסוסים כבר מזמן ברחו מהאורווה.

איתן כבל: היה ברור שהסיפור הזה יגיע.

איתן כבל: ניהלתי קרב איתנים מול צ'רלטון.

איתן כבל: כל הדיונים האלה כבר התקיימו בוועדה ואני לא רוצה להגיד: כבר אמרתי, אבל הדיון הזה הוא פסה.

איתן כבל: היה ברור שכדי לנשום נצטרך לשלם.

איתן כבל: על מה הקרב?

איתן כבל: האם אנחנו מנהלים מאבק מול ערוצי הספורט, ויושב כאן מנכ"ל ערוץ הספורט.

איתן כבל: היתה תקופה שבה עבדתי אצלם עבור הצרכן, כלומר בכל מה שהיה נדרש כדי לסייע להם נתתי להם כתף.

איתן כבל: כשהתחיל הסיפור של צ'רלטון היו לי ויכוחים קשים עם אדר זהבי ולא דיברנו במשך תקופה.

איתן כבל: אמרו שהחשיבות של פתיחת ONE היא להצלת הכדורגל הישראלי.

איתן כבל: הביאו את כל ראשי הקבוצות וכולם צעקו געוואלד.

איתן כבל: אתם לא מבינים, בעונה הבאה יבקשו מאיתנו להציל את הליגה האנגלית ואכן כך היה.

איתן כבל: שנה לאחר מכן מנצ'סטר היתה פה וליברפול, כולם היו כדי להציל את הליגה דרך צ'רלטון.

איתן כבל: אותו הדבר קורה עם ערוץ הספורט.

איתן כבל: אני צרכן כבד שלהם והם עושים עבודה מדהימה, מדהימה.

איתן כבל: אין מילים, מודי, אבל התפקיד שלי הוא לא רק לפרגן לך אלא איך לעזור לצרכן.

איתן כבל: אני לא רוצה לעסוק בשאלה המרכזית, שאלת הבסיס, שאלת החבילות, שהיא סיפור בפני עצמו, סיפור כבד.

איתן כבל: הגיע הזמן שכל שאלת החבילות גם בכבלים וגם בלוויין תיפתח בוועדה.

איתן כבל: בעצם חבילת הבסיס היא כל מה שאנחנו לא רוצים לראות.

איתן כבל: כל אחד יבדוק בביתו כמה הוא צופה בערוצי הבסיס.

איתן כבל: בערוץ 5 במשך הזמן ראינו דוק וכל מיני דברים שלעיתים גם אני אוהב, אבל לא צריך להגזים.

איתן כבל: אדוני היושב ראש, למה היינו צועקים כל פעם על הרגולטור?

איתן כבל: על כך שהוא לא עושה את עבודתו.

איתן כבל: אילו הרגולטור היה מפעיל את סמכותו בתחילת הדרך כמו שצריך, כנראה שבחלק מהדברים לא היינו נדרשים להגיע לכאן.

איתן כבל: שנית, אני מציע לשבת ואני מוכן שתקום ועדת משנה מכאן, שתסייע ותנסה לגשר על הפערים בתנאי אחד – שלא יהיה עוד פלוס פלוס פלוס.

אבי בר: אתה ואני באותו צד.

איתן כבל: זאת הצעתי ואפשר להגיע למצב שבו זה ניהנה וזה לא חסר.

אתי בנדלר: חבר הכנסת כבל, לא הבנתי את הצעתך.

איתן כבל: הרי זה הגיע לכאן ולא כדי שנהיה מאזינים אלא כדי שננסה לקדם משהו בעניין.

איתן כבל: הצעתי היא להקים ועדת משנה שתנסה למצוא את החלק המגשר ואני מבין שאפשר לעשות את זה.

מירי נבו: דיברנו הרבה מאד על הכדורגל האנגלי, הספרדי וליגת העל בכדורגל.

מירי נבו: אחרי 12 שנים בצעירותי כמתעמלת בנבחרת ישראל בהתעמלות אומנותית, גדלתי בספורט הישראלי ולא ראיתי, לא במצגת ולא בכל הדיונים, שום התייחסות לספורט הישראלי.

מירי נבו: כבר כמה שנים אני רצה בוועדות לטובת הספורט הישראלי, שאיננו כולל את הכדורגל, למרות שאני מתפרנסת ממנו בכבוד, אבל יש לי גם שייכות והערכה לענפי ספורט אחרים, שאולי אתה לא כל כך אוהב לצפות בהם, אבל הם בעלי זכות קיום.

איתן כבל: את טועה.

איתן כבל: אני בין אלה שנלחמו על הספורט הישראלי.

מירי נבו: אם כך הבקשה שלי מתפרצת לדלת פתוחה.

מירי נבו: יושבים כאן חברי איגודים, שבמידה מסוימת אני משמשת להם כפה, שהם לא הכדורגל, לא הליגה הספרדית ואולי הם לא בעלי עוצמה, אבל הם יוצרים את התרבות הישראלית.

מירי נבו: הייתי רוצה שהרגולציה תעשה גם דין וסדר בדבר הזה.

מירי נבו: אם ערוץ הספורט או צ'רלטון חייבים לשדר כל מיני דברים, אם אפשר בבקשה לדאוג לכך שישודר גם ספורט ישראלי, שאיננו כדורגל בלבד.

מירי נבו: זה ישמח הרבה מאד אנשים, ילדים, נוער ונשים, שכדורגל הוא לא הדבר היחיד שהם רוצים לראות בטלוויזיה, כולל אותי שזה לחם חוקי כבר 16 שנה בערוץ הספורט.

מירי נבו: ערוץ הספורט לא חייב לשדר את זה ויש לי מריבות אין סופיות עם חברי ההנהלה שלי ועם הוועדות.

מירי נבו: הייתי במועצת הכבלים מספר פעמים וגם כאן בכנסת.

ניצן חן: את יודעת שיש 150 שעות.

מירי נבו: אני אדייק ואומר שהן לא אומרות כלום.

מירי נבו: אין שם שום מחויבות.

מירי נבו: הן ריקות מתוכן.

מירי נבו: בדקתי את זה לעומק ואני לא נמצאת פה מהיום.

עמיר פרץ: אני רוצה לציין מסקנה אחת מהדיון הזה – בלי ספק, ערוצי הספורט למיניהם יכולים לטפוח לעצמם על השכם כי אם הם לא היו מצליחים להשביח את עצמם, אני מניח שמידת העניין והוויכוח היו הרבה יותר קטנים ומצומצמים.

עמיר פרץ: צריך לומר שההשקעה של ערוצי הספורט היא השקעה די גדולה, יותר ויותר אנשים מתחברים לערוצים האלה ורואים בהם חלק מלוח התרבות שהם מקיימים עם עצמם.

עמיר פרץ: בעניין הזה אתם יכולים לזקוף לעצמכם הרבה מאד זכויות.

עמיר פרץ: עם זאת, מרגע שהפכתם למבוקשים אנחנו צריכים לעשות הכל כדי שתהיו בכמה שיותר בתים.

עמיר פרץ: הדבר נכנס למצב של קונפליקט מסוים כי הרי במה אנחנו דנים?

עמיר פרץ: אנחנו שואלים מה החובה שהיינו רוצים להטיל על הרגולטור?

עמיר פרץ: באופן הגיוני היינו אומרים שהרגולציה צריכה לכפות על הערוצים לשדר את הדברים הכי פחות פופולריים כי מה שפופולרי הם ישדרו כי הם יודעים שיש מי שיצפה, ואנחנו רוצים לחשוף ענפים אחרים או נושאים נוספים.

עמיר פרץ: מצד שני, אנחנו יודעים שהערוצים לא יוכלו להתקיים ואם לא יהיה תמהיל נכון גם בין העובדה שאנחנו רוצים לקדם, לחשוף ולתת הזדמנות לענפים נוספים להיות חלק מהתרבות שלנו לבין ענפי ספורט אחרים, שבכל מקרה יהיה מי שירכוש אותם ועם זאת אנחנו רוצים שגם אלה שלא מסוגלים לרכוש אותם יוכלו לצפות בהם, אנחנו נכנסים לאיזשהו ויכוח שלא בטוח שמישהו יוכל למצוא באופן מדויק את תמהיל החובה הנכון.

עמיר פרץ: מנכ"ל ערוץ הספורט שאל את שאלת השאלות – מה תהיה רשימת החובה של כל ערוץ וערוץ?

עמיר פרץ: כל השאר יהיה פתוח לתחרות בין הערוצים השונים והשאלה הגדולה היא איך מגיעים למצב שבו אנחנו בטוחים שמה שחייבנו בו את הערוצים הוא דבר שעומדים בו והוא לא ניתן לזליגה.

עמיר פרץ: עם כל הכבוד, אנחנו לא יכולים לסמוך על טוב לבם של הערוצים, שמחר הם יחליטו שהם כן משדרים רצועה בערבית או לא משדרים רצועה בערבית.

עמיר פרץ: אנחנו צריכים לקבוע את זה.

עמיר פרץ: יש דברים שצריכים להיות קבועים, מחייבים, חד משמעיים, לא ניתנים לפרשנות ואני בהחלט חושב שהרשימה הזאת צריכה להתרחב.

עמיר פרץ: אני מניח שיהיה עוד מספיק מרחב מחייה גם לערוצים אחרים ויהיו מספיק נושאים, שבהחלט יהיו חלק מלוח השידורים וישאירו מספיק מקום לרכישת חבילות.

עמיר פרץ: אנחנו רואים את זה בכל תחומי החיים בישראל – בהתחלה היה כללית מושלם, אחר כך מושלם פלוס, מושלם זהב ומושלם פלטינה.

נחמן שי: בסוף אתה הולך לרופא פרטי.

עמיר פרץ: אני לא רוצה לחשוד באף אחד שהדברים שנאמרים הם מהשפה ולחוץ.

עמיר פרץ: אני מאמין בכך שהם גם רוצים לשמור על רמת השידור הציבורי, לשלב וליצור תמהיל אטרקטיבי מצד אחד וגם כזה שעונה לאוכלוסיות רחבות ככל האפשר מצד שני ובסופו של דבר מטיל עומס מינימלי על הצרכן ומשאיר עומס מתחת למינימלי על הצרכן, שלא רוצה להיות חלק מהמשחק של כלל השגעון בספורט.

עמיר פרץ: כל אחד יבחר על איזה שגעון הוא רוצה לשלם יותר, אבל אנחנו צריכים לדאוג לכך שערוצי טבע בסיסיים יהיו חלק מחיי המשפחה וכן שנושאים שמחויבים בכל היבט שהוא יהיו חלק מאפשרויות הצרכן הישראלי.

עמיר פרץ: אני מציע שתתנו לנו השוואה על כללי הרגולציה בעולם, האם בכל העולם נוהגים ליצור חבילות חיוב ולהשאיר את הכל לתחרות או שיש שיטות אחרות ומותר לנו ללמוד גם מאחרים.

עמיר פרץ: אנחנו לא חייבים להמציא הכל כל הזמן.

עמיר פרץ: אדוני היושב ראש, אם תוקם ועדת משנה התפקיד המרכזי שלה יהיה לבחון בצורה המדוקדקת ביותר מה היא חבילת החובה שתהיה בסיס רחב ונותן תשובה הרבה יותר רחבה לצרכן הישראלי ומצד שני נותנת מספיק פעילות לערוצים השונים כי אנחנו בהחלט רוצים שהם ייצרו עבורנו דברים שאנחנו אולי לא כל כך מודעים להם.

עמיר פרץ: אנחנו רוצים שהתחרות הזאת תפיק מתוכה את המיטב לצרכן הישראלי.

אופיר אקוניס: תודה רבה, חבר הכנסת פרץ.

אופיר אקוניס: חבר הכנסת טיבייב ואחריו חבר הכנסת שאמה.

אלכס טיבייב: תודה.

אלכס טיבייב: הכוונה של הרגולציה ברורה ומבורכת ומצד שני אני מסכים עם מנכ"ל ערוץ הספורט שההגדרות צריכות להיות ברורות, אחרת אם אנחנו מנסים לתקן משהו ואין הגדרות זה כמו פיל שנכנס לחנות חרסינה.

אלכס טיבייב: התוצאה תהיה סגירת הערוצים ופגיעה בצרכנים.

אלכס טיבייב: אני מציע לרדת מהעץ, להוריד את מאבקי האגו ואני מצטרף להצעה של השרה לדחות את יישום ההחלטה, אולי נקים איזושהי ועדת משנה.

אופיר אקוניס: תודה.

אופיר אקוניס: חבר הכנסת שאמה, בבקשה.

כרמל שאמה-הכהן: הנושא של צופים בתכניות טלוויזיה, במיוחד בספורט, שווה לעלויות זכויות ולעלויות הפקה.

כרמל שאמה-הכהן: מי שמצפה לראות תכניות פריים בחבילת הבסיס דומה למי שמצפה לקבל את שירותיו של רם כספי בסניגוריה הציבורית.

כרמל שאמה-הכהן: נאמר שערוץ הספורט עומד במפרט התוכן ואם מפרט התוכן לא יחייב זאת, זה לא יהיה שם אלא אם תיפתח תחרות בתוך ערוץ הבסיס.

כרמל שאמה-הכהן: ערוץ הספורט הוא ערוץ שרוצה גם להרוויח כסף ולכן אין סיבה שהוא ייקח תכניות יקרות מאד וישדר אותן בערוץ הפתוח, בו בזמן שיש ערוצים בתשלום.

כרמל שאמה-הכהן: לכן המסלול הוא או חיוב בתוכן או תחרות בערוצים הפתוחים וההחלטה שהתקבלה במועצת הרשות לא תפתור את הבעיה.

כרמל שאמה-הכהן: הבעיה קיימת וכולנו מסכימים אתה.

כרמל שאמה-הכהן: המצב הוא שהצרכנים נפגעים מהמצב הקיים.

כרמל שאמה-הכהן: ההחלטה שלכם טובה בכך שהיא העלתה את הנושא לסדר היום והיא מחייבת נקיטת פעולה ומציאת פתרון.

כרמל שאמה-הכהן: הידבקות אל ההחלטה בצורה דבקנית לא תביא לפתרון, לא תגרום לכך שאותם שידורים יחזרו לערוצי הבסיס.

כרמל שאמה-הכהן: צריך פרק זמן שבו ועדת משנה תקום ותעסוק בעניין, ותמצא פתרון כולל לכל נושא שידורי הספורט.

אופיר אקוניס: תודה רבה.

אופיר אקוניס: חבר הכנסת דנון, אתה מצביע?

דני דנון: אני מצטרף לעמדת היושב ראש.

אופיר אקוניס: תודה.

אופיר אקוניס: אני רוצה לשמוע את המועצה הישראלית לצרכנות, מיטל בשרי, בבקשה.

מיטל בשרי: המועצה לצרכנות סומכת את ידה על ההחלטה של מועצת הכבלים והלוויין מיום ה-18 בנובמבר.

מיטל בשרי: בהחלטה הזאת עוגנו שידורים אטרקטיביים של משחקים, שנקבעו על פי שימוע שהיה קודם לכן וכל הגופים, גם המועצה לצרכנות, השתתפה והביעה את עמדתה הצרכנית בעניין הזה.

מיטל בשרי: על מנת להשלים את ההחלטה של מועצת הכבלים והלוויין יש לדעתנו לחייב את ערוץ הספורט לשדר את אותם תכנים שנקבעו בהחלטה הזאת.

מיטל בשרי: היום, לצערנו הרב, אין חיוב רגולטורי, אין שום חיוב ובפועל הרשימה הזאת יכולה להיות רשימה על הנייר ותו לא.

מיטל בשרי: לאור כך ועל מנת להסיר את החשש הזה אחת ולתמיד קוראת המועצה לצרכנות למועצת הכבלים והלוויין לעגן את ההחלטה תוך הטלת חיוב על ערוץ הספורט לקיים את כל ההחלטות שנקבעו בהחלטתה מיום ה-18 בנובמבר ולקבוע מה הם אותם שידורים אטרקטיביים בענפי הספורט המרכזיים שישודרו בערוצים הפתוחים.

מיטל בשרי: אם יהיה צורך להקים איזושהי ועדה נוספת על ידי מועצת הכבלים והלוויין או מי מטעמה שתמליץ על אלו שידורים בדיוק בערוצי הספורט האטקרטיביים יחויב ערוץ הספורט יש דרישה כזאת והתגובות שאנחנו מקבלים מהצרכנים הן רבות.

מיטל בשרי: לכן מאד חשוב שהדברים האלה יעוגנו ולא יהיו רק דברים שכתובים על הנייר.

אופיר אקוניס: תודה.

אופיר אקוניס: פיני קבלו, בבקשה.

פיני קבלו: יש בידי מכתב של שלמה בוחבוט, שאומר שאנחנו מתנגדים להוציא את ערוצי הספורט, בעיקר במגזר הערבי.

פיני קבלו: בפריפריה זה מה שיש להם לראות.

פיני קבלו: בתי קולנוע כבר נסגרו, תיאטרון כמעט והם לא יכולים לשאת על עצמם ולכן הדברים שהפריפריה יושבת לראות זה כבלים וערוצי ספורט.

פיני קבלו: כאחד שהיה ראש עיר בעבר והיתה לו קבוצה בליגת העל אתם לא יודעים מה זה עושה ליישוב, כשהאנשים רואים את עצמם בשידורים.

פיני קבלו: אתה תמיד רואה את בית"ר ירושלים והפועל תל-אביב, כל הקבוצות המרכזיות וכשאתה רואה יישוב בפריפריה שנמצא באותם משחקים זה מוסיף גאווה ליישוב.

פיני קבלו: לכן הפסקת השידורים תפגע בפריפריה, תפגע ביישובים במגזר הערבים ששם זה מה שיש והם אוהבים את זה.

פיני קבלו: הספורט יוצר בתוך הקבוצות איחוד בין יהודים לערבים ושותפות מאד טובה ולכן השלטון המקומי מתנגד.

פיני קבלו: תמצאו את הדרך, אנחנו לא בקיאים בכל הנהלים שנשמעו כאן אבל אנחנו מתנגדים להפסקת השידורים.

פיני קבלו: תודה.

אופיר אקוניס: תודה רבה.

אופיר אקוניס: שי שני, יושב ראש איגוד הכדורסל, בבקשה.

שי שני: צהריים טובים, נמצא אתי פה גם צביקה שרף שהוא מאמן העל.

שי שני: אני חושב שזה באמת דיון סופר-חשוב והגיע הזמן שיקיימו אותו.

שי שני: הבעיה, כפי שאני רואה אותה, היא קודם כל ברגולציה.

שי שני: ברגולציה היום אין שום חיוב לשדר ספורט ישראלי בערוצי הספורט, נגיש לצופים.

שי שני: בענף הכדורסל אנחנו מקיימים רק 25 אלף משחקים בשנה וזה הענף שמקיים הכי הרבה משחקים בשנה.

שי שני: על פי הרגולטור חייבים לשדר רק משחק אחד במחזור מליגת העל גברים ומשחק אחד במחזור מליגת העל נשים.

שי שני: אנחנו לא מצליחים לשדר את משחקי הליגה הלאומית, משחקי הפריפריה, משחקי הנוער ובקטע הזה הגענו להסכם עם ערוץ הספורט שמשחקי הנוער ומשחקי הליגה הלאומית ישודרו בערוץ בתשלום.

שי שני: הרגולטור הודיע לנו שאנחנו לא יכולים לשדר את זה בערוצים האלה ואם כך, שייתנו לנו מקום אחר לשדר את זה.

שי שני: לנו חשוב כאיגוד ספורט לשדר כמה שיותר ספורט ולא רק מהרמה הגבוהה ביותר אלא גם את הספורט הישראלי האמיתי והעממי.

אופיר אקוניס: בקצרה, מר שני כי על פי תקנון הכנסת אנחנו חיייבים לסיים.

אופיר אקוניס: המליאה נפתחת בשעה 11:00.

שי שני: אין ברגולציה חובה לשדר את נבחרות ישראל ואני חושב שזה לא הגיוני.

שי שני: נבחרת ישראל משחקת השנה בגמר אליפות אירופה וערוץ הספורט הסכים לרכוש את הזכויות ולשדר, לא ערוץ ראשון ולא ערוץ שני.

שי שני: אני חושב שצריך לפתור את הבעיה של השידורים כאשר הערוץ הראשון לא מוכן היום לשדר כלום ויש שם הרבה כסף ציבורי.

אופיר אקוניס: תודה.

אופיר אקוניס: צבי שרף, בבקשה בקצרה כי אנחנו חייבים להתכנס לסיום.

צביקה שרף: אני חושב שהרגולציה שכחה שיש הפרטה ושהסבסוד הצולב של שידורים ברמה גבוהה לעומת שידורים של נוער, קבוצות צעירות וענפי ספורט שלא מקבלים צריכים ללכת ביחד.

צביקה שרף: חיכינו הרבה מאד שנים שיהיו ערוצי ספורט.

צביקה שרף: היה בערוץ 1 ולא יכולת להכניס כלום.

צביקה שרף: אנחנו משדרים משחק של נוער או משחק של ליגות נמוכות או משחק של פריפריה והיום אין לו מקום משום שערוץ הספורט לא יכול לממן אותו מצד אחד ומצד שני אי אפשר לחייב אותו.

צביקה שרף: אנחנו צריכים לדאוג לספורט הישראלי.

צביקה שרף: בעזרת שידורים מקבלים תמיכה, מקבלים ספונסרים ומקבלים חשיפה.

צביקה שרף: פעם היו ערוצים מקומיים ואיזוריים, אבל גם זה ירד ובעצם אנחנו חוטאים לעצמנו.

צביקה שרף: עושים חוקים בלי לחשוב על כל שאר הדברים שיש מתחת לכדורגל, מתחת לליגה האנגלית, לליגה האיטלקית ולכל הליגות האלה.

צביקה שרף: תודה.

אופיר אקוניס: תודה רבה.

אופיר אקוניס: אודי מילנר, מנכ"ל אתר ספורט ONE.

אודי מילנר: אתר ספורט ONE הוא אתר הספורט הפופולרי ביותר בישראל.

אודי מילנר: היינו בוועדת הכלכלה לפני שלוש שנים ונלחמנו בצורה מאד קשה על המונדיאל.

אודי מילנר: הצלחנו להוריד את המחיר בצורה משמעותית וזה היה מול צ'רלטון.

אודי מילנר: אני לא יודע מה מוכרים לכם, אבל אנחנו באנו עם הוכחת מוכחות על זליגה מסיבית שקיימת.

אודי מילנר: ההוכחה לכך מופיעה בחוברת שחילקנו לכם.

אבי בר: זאת לא הוכחה, רק שייאמר.

אודי מילנר: ערוץ הספורט מנסה לסחוט את ציבור אוהדי הספורט על ידי מכירת ערוץ LIVE, הוא מנסה למשוך את הקהל לשם בעזרת תכנים אטרקטיביים, שהם למעשה התכנים שזולגים.

אודי מילנר: ההחלטה שהתקבלה מאד טובה לספורט בישראל כי היא עוזרת לחזק את השידורים.

אבי בר: היא טובה לך ולצ'רלטון, לזה היא טובה.

אודי מילנר: לא, אני לא קשור לצ'רלטון.

אבי בר: לא התמודדת במכרז?

אבי בר: שייתן גילוי נאות ויאמר שלפני כמה חודשים הוא התמודד במכרז נגד ערוץ הספורט על הפעלת ערוצים 5 ו-5 .

אודי מילנר: נכון.

אודי מילנר: אני התמודדתי על מכרז הבסיס ואני מאד רוצה לשדר בערוץ הבסיס.

אודי מילנר: ההחלטה שהתקבלה היא החלטה טובה ולמעשה הם מפעילים לחץ על איגודים ומאיימים עליהם שהם לא ישדרו אותם כדי שהם יפעילו לחץ עליכם.

אודי מילנר: הציבור הוא מי שחשוב לנו וחשוב לנו להגן עליו.

אודי מילנר: הציבור צריך לשלם היום מאות שקלים למרות שיש הגדרה שאומרת שצריכות להיות 150-175 שעות שמשודרות בבסיס.

אודי מילנר: ההחלטה של המועצה חייבת לרוץ, אסור לדרוך אותה בגלל שיש פגרה והשימוע הוא דבר שמתנהל כבר במשך שנתיים.

אודי מילנר: כל דחייה תגרום לציבור להוציא יותר כסף והתפקיד שלכם הוא להגן על הציבור.

אודי מילנר: ילדים בקריית שמונה ובשדרות צריכים לראות את ערוצי הספורט.

אופיר אקוניס: משה קונינסקי, מנכ"ל התאחדות הספורט בבתי הספר, בבקשה.

לאה ורון: בבקשה, בקצרה אדוני.

אופיר אקוניס: אתה חייב לעשות את זה בקצרה.

משה קונינסקי: אני מבטיח.

משה קונינסקי: אני לא בוננזה לפי ההגדרה של ניצן ואני רוצה לייצג את הנוער, את הילדים ואת כל האיגודים וההתאחדויות שאינם פופולריים.

משה קונינסקי: נכון להיום יש ערוץ אחד, ערוץ 5, שהוא הבית של הספורט הישראלי.

משה קונינסקי: הוא זה שנותן הזדמנות לכולם לבוא ולהיות באג'נדה.

משה קונינסקי: אני מוחה על כך שלא הוזמנתי ואני צד בעניין שעלול להיפגע מכך.

משה קונינסקי: אני מוחה על כך שלא הוזמנתי לפני הדיונים של הוועדה ולא בגלל בקשתי מלפני חודש להיפגש אתך.

משה קונינסקי: יש לא מעט גופים שהיו רוצים להביע את עמדתם לפני קבלת ההחלטה.

ניצן חן: פורסם שימוע ציבורי וכל מי שביקש להופיע, הופיע.

שי שני: זה לא נכון.

שי שני: זומנתי אחרי כן ולשימוע לא זומנתי.

לאה ורון: רבותי, אנחנו באיחור זמנים.

משה קונינסקי: מי קובע את ההגדרה של הצרכן?

משה קונינסקי: האם הצרכן הוא מי שמשלם עבור החבילות או שהצרכן הוא מי שעוסק בפעילות ספורט?

משה קונינסקי: פעילות הספורט של הגופים הפחות פופולריים לא פחות חשובה מכדורגל ומכדורסל.

משה קונינסקי: הערוץ היחיד שנותן לנו את הבמה זה הערוץ הזה.

משה קונינסקי: לסיכום, הצעתי לך לא לגרום להגבלה לערוץ 5 אלא לעקל למתחרים ולהשוות את התנאים לערוץ 5.

אופיר אקוניס: תודה רבה.

אופיר אקוניס: חבר הכנסת טיבי, בבקשה.

אחמד טיבי: אני מבקש תשובות קצרות הן מניצן והן מאבי.

אחמד טיבי: בשלב זה אני כמעט יודע מי עובד עליי, אבל לא קיבלתי תשובה מה גורלה של תכנית הספורט חדשות הספורט בערבית.

אחמד טיבי: אני רוצה תשובה מניצן ותשובה מאבי.

אחמד טיבי: ניצן, בבקשה, ברשותך אדוני היושב ראש.

ניצן חן: לצערי, התשובה הכי כנה שאני יכול לתת לך כרגע כי המפרט הרגולטורי היום נתון לחסדיו של אבי בר ולאחר החלטת המועצה זה יהיה נתון להחלטת הרגולטור.

ניצן חן: יהיה שידור חדשות ערבית.

ניצן חן: כרגע אני נתון לחסדיו ואחרי ההחלטה זה יהיה כתוב ברגולציה ויהיה שידור חדשות בערבית.

אבי בר: אני אתרגם אותו.

אבי בר: נכון לעכשיו אין שום חיוב רגולטורי כלשהו לשדר דקה בשנה לא של חדשות ספורט בערבית, לא תרגום בערבית ולא שום תכנית בשפה הערבית.

אחמד טיבי: זה מנוגד לחוק.

ניצן חן: למה התכנית ירדה?

אבי בר: ערוץ הספורט הרים מגזין בערבית כשאף אחד לא חשב על זה, כשאף אחד לא חלם על זה לטובת המגזר הערבי ולא שידרנו שם תקציבים של ברצלונה אלא הלכנו לצלם את אום אל-פאחם ובמקומות נוספים וזה הרבה יותר יקר, למען הסר ספק.

אבי בר: להפיק ספורט ישראלי ולהוציא כתבה או לשלוח ניידת שידור למשחק כדור יד עולה פי 4-5 מאשר לוויין שמשדר תכניות מחו"ל.

לאה ורון: מה התכניות שלכם לגבי העתיד, לא מה עשיתם בעבר?

אבי בר: ירצה הרגולטור לחייב אותנו בשידורים בערבית ואנחנו יותר מנשמח.

אבי בר: אנחנו נשמח לחזור וסביר להניח שגם בלי רגולציה נחזור לשדר כי אנחנו מבינים את התהודה.

אבי בר: במשחקים מהליגה הלאומית לכדורגל אנחנו מקפידים לשדר כמה שיותר קבוצות ערביות ולאו דווקא את רעננה וכפר סבא.

אבי בר: כאשר הרגולטור ישחרר את בלון החמצן שהוא סגר ובעצם ירשה לנו לשדר בערוץ ה-LIVE את מה שאני לא אהיה חייב, לרבות חדשות הספורט בערבית בערוצים 5 ו-5 , יהיה בסדר לכולם.

אבי בר: יהיה בסדר למגזר, יהיה בסדר לפריפריה, ערוץ הספורט אולי יצליח לחיות, כולם יידעו מה מגיע להם לרבות המגזר הערבי ואנחנו הראשונים שנעשה את זה ואני אומר לך שנעשה את זה הכי טוב.

אבי בר: הכדור אצלו.

יריב לוין: בני סכנין, במצב הקיים היום נעלמת מהמסך בעונה הבאה.

אופיר אקוניס: תודה.

אופיר אקוניס: עורך דין וולקוביץ', את עמדת אמון הציבור במשפט אחד, בבקשה.

עו"ד גל וולקוביץ': ארגון אמון הציבור מברך על ההחלטה ואני רוצה לתת נקודת מבט שונה.

עו"ד גל וולקוביץ': ההחלטה של המועצה לשידורי כבלים ולוויין היא התחלה של שינוי מבני, אבל שינוי מבני הוא רק ההתחלה.

עו"ד גל וולקוביץ': השלב הבא הוא לצמצם את חבילת הבסיס שיקרה הרבה יותר מחבילות הבסיס במדינות אחרות, לאפשר חבילה קטנה שבה נצרוך מספר מועט של ערוצים כדי שהתשלום יהיה נמוך ואז נוכל לרכוש ערוצים בתשלום, כולל ערוצי הספורט.

עו"ד גל וולקוביץ': כך, בתור צרכן, אני אוכל לקבל את הערוצים שאני רוצה לצפות בהם בתשלום נמוך.

עו"ד גל וולקוביץ': דבר נוסף, חשוב שהמועצה תפעיל את הסמכות שלה להטיל עיצומים.

עו"ד גל וולקוביץ': הערה אחרונה, כבוד היושב ראש, צביקה שרף שכח לציין שהוא בניגוד עניינים כי הוא מופיע גם ב'ציע העיתונות' וחשוב לציין את זה.

צביקה שרף: אני לא בניגוד עניינים ויש לי הרבה כובעים.

צביקה שרף: גם אתה בניגוד עניינים.

אופיר אקוניס: תודה.

אופיר אקוניס: מר אבנר קופל, בבקשה.

אבנר קופל: אנחנו מייצגים את ליגת העל בכדורסל.

אבנר קופל: אנחנו מייצגים בהתנדבות כגוף ללא מטרת רווח שאינו ניזון מכסף ציבורי.

אבנר קופל: אני מקווה שכולם יודעים מה קרה בתקופה האחרונה בכדורסל הישראלי.

אבנר קופל: למעט אתם, חברי הכנסת, שהנכם חפים מכל עניין שאתם בעד הציבור, אני חייב לומר שרוב הנוכחים פה אינטרסנטים בצורה כזאת ואחרת.

מיטל בשרי: למעט המועצה לצרכנות.

אבנר קופל: למעט גברתי.

אבנר קופל: אני יכול לומר כגוף ציבורי לחלוטין שאנחנו בעד הציבור כדי להביא כדורסל לציבור.

אבנר קופל: שידרו אותנו בצ'רלטון וסבלתי מערוץ 5 ואני סובל היום כשאני משודר בערוץ 5, אבל זה בסדר, זה למען הציבור.

אבנר קופל: לא יכול להיות שתהיה מלחמה בוועדה או באופן כללי בין רגולטור לבין רשויות או זכייני שידור שהרי יש גם כדורסל.

אבנר קופל: יש נהריה, יש ראשון לציון ויש גליל וגלבוע שמקבלים כסף וניזונים.

אבנר קופל: מה יוצא?

אבנר קופל: שאני לא כפוף לרגולציה ולא למי שאני משדר.

אבנר קופל: מה יקרה אם מחר בבוקר נחליט שהכדורסל הישראלי לא ישודר בכלל?

אבנר קופל: מי יכול לחייב את מינהלת הליגה, קרי: את כל הקבוצות, כולל מכבי תל-אביב לשדר?

אבנר קופל: אף אחד.

אבנר קופל: יכול להיות פה ויכוח בעוד שבועיים.

לאה ורון: אדוני חייב לסיים כי מליאת הכנסת החלה.

אבנר קופל: לא יכול להיות שתהיה רגולציה על עניין ציבורי כמו כדורסל.

אבנר קופל: אנחנו משדרים ארבעה משחקים בערוץ הפתוח כנגד שני משחקים בערוץ הסגור, שזה דבר סביר.

אבנר קופל: הצענו לרגולטור שכל גוף, לא רק הכדורסל, שמצלמים אותו ארבעה משחקים, יסכימו למסחר את השניים האחרים.

אבנר קופל: אני מציע לקחת פסק זמן, לבדוק את כל נושא הספורט בישראל מול הרגולציה כדי להגיע להבנות ברורות אחרת לא יהיה כדורסל.

אופיר אקוניס: תודה.

אופיר אקוניס: רתם, בבקשה.

רתם קמר: אנחנו אמנם כדורגל וכולם חושבים שאנחנו פופולריים וחזקים והרגולציה הזאת לא תפגע בנו, אבל היא פוגעת בנו בצורה חד משמעית.

רתם קמר: היא חסרת תקדים ביחס לענפי כדורגל אחרים באירופה ואני רוצה להגיד לכם שתכנים כמו ליגה לאומית, גביע המדינה, גביע הטוטו, כדורגל נשים, נוער, כדורגל באולמות, איפה ישדרו אותם?

רתם קמר: בערוץ 1 שעושה רפורמות?

רתם קמר: בערוץ 10 שנמצא בקריסה?

רתם קמר: על מה אתם מדברים.

רתם קמר: זה גומר את הכדורגל הישראלי.

רתם קמר: רבותי, הכדורגל הישראלי הוא פילנטרופיה לשמה.

רתם קמר: יש בו אנשים כמו יענקלה שחר ותורמים מכספם.

רתם קמר: הרגולציה הזאת גומרת את זכויות השידור ואת הכספים שיגיעו לקבוצות הכדורגל.

רתם קמר: שלא יבואו אחר כך בטענות על הרמה של ענף הכדורגל.

אופיר אקוניס: משפט סיכום לניצן חן, בבקשה.

ניצן חן: להאשים את הרגולטור גם במצב של הכדורגל בישראל זה קצת מוגזם.

רתם קמר: הרגולציה הזאת תורמת לזה באופן חד משמעי.

ניצן חן: החלטת מועצת הכבלים והלוויין היא החלטה נכונה ועם זאת, שמענו כאן את הלך הרוחות.

ניצן חן: אני שמח שכל ארגוני הצרכנים בעד ההחלטה הזאת חד משמעית.

רתם קמר: תשנה את שיטת התפעול של חבילת הבסיס.

אופיר אקוניס: תודה, אנחנו חייבים לסיים.

אופיר אקוניס: באשר להצעת חבר הכנסת כבל להקים ועדת משנה לבחינת השאלה מה יש לכלול בחבילת הבסיס, אני מודיע שנקיים דיונים פנימיים אצלנו בקשר לכך ונחליט בהמשך בנושא הזה.

אופיר אקוניס: בכנסת היוצאת פורסמה הצעת חוק המתייחסת לשידורי משחקי ספורט מרכזיים והוגשה בקשה להחיל על ההצעה דין רציפות, כך שבכל מקרה נושא שידורי הספורט ישוב ויידון בוועדה.

אופיר אקוניס: ועדת הכלכלה מציינת לחיוב את החלטת המועצה לשידורי כבלים ולוויין מה-18 בנובמבר לרכז שידורם של משחקים חיים בתחום הכדורגל, הכדורסל והטניס במספר מצומצם של ערוצים לטובת כלל ציבור צופי הספורט.

אופיר אקוניס: הוועדה בדיעה כי ההחלטה תביא לכך כי צרכני הספורט יוכלו לצפות במחיר סביר ביותר במשחקי ספורט הן בערוצים הפתוחים והן במספר קטן יותר של ערוצים בתשלום, ותמנע את שידורם של שידורי אירועי ספורט חיים לערוצים נוספים בתשלום.

אופיר אקוניס: בהתחשב בטענות ובנימוקים שהועלו במהלך הישיבה, לרבות פנייתה של שרת התרבות והספורט וכדי לאפשר למועצה לבחון הצעות שיאפשרו עיבוי התכנים והעשרתם על ידי בעלי ערוצי הספורט 5 ו-5 ממליצה הוועדה למועצה לשקול את דחיית החלטתה מיום 18 בנובמבר לפרק זמן סביר.

אופיר אקוניס: הוועדה ממליצה למועצה לשידורי כבלים ולוויין לבחון את התכנים המשודרים בחבילות הבסיס כדי לוודא שבחבילה זו ייכללו שידורים שיש בהם עניין לציבור תוך מתן דגש בשידורים לתרבות הישראלית כמו גם לספורט הישראלי.

אופיר אקוניס: תודה רבה.

יריב לוין: הייתי מבקש שייאמר במפורש בהחלטה שאנחנו פונים אליהם על מנת שידאגו לכך שלא תהיה פגיעה בשידור של ענפי הספורט הקטנים, יהיה שידור הולם של משחקים מליגת העל ומהליגה הלאומית.

אופיר אקוניס: זה בסדר.

אופיר אקוניס: תודה רבה לכם, הישיבה נעולה.